SKRIFTLIG FORESPØRGSEL E-2013/99

af Antonio Tajani (PPE-DE) og Enrico Ferri (PPE-DE) til Kommissionen

(9. november 1999)

Om: Den italienske lov om offentlige og private sundhedstjenesteydelser overtrædelse af fællesskabsreglerne om konkurrence og fri udveksling af tjenesteydelser

Ifølge vore oplysninger har en række sammenslutninger, der repræsenterer private italienske sundhedsfirmaer (SNUBALP, FIOSP, URSAP), anmodet Kommissionen om at undersøge, hvorvidt den italienske lov om offentlige og private sundhedstjenesteydelser strider mod fællesskabslovgivningen om konkurrence og fri udveksling af tjenesteydelser. Det er nævnte sammenslutningers opfattelse:

- at der er tale om en interessekonflikt, hvor ASL (udbydere af lokale sundhedstjenesteydelser) udnytter deres dominerende markedsposition ved at kombinere markedsregulerende faktorer med produktion/udbud og køb/betaling af tjenesteydelser (lovdekret nr. 419 af 30. november 1998 og nr. 229 af 19. juni 1999);

- at markedsopdelingen i sundhedssektoren er skæv, og at ikke-italienske udbydere af tjenesteydelser diskrimineres; taksterne fastsættes af myndighederne (ministerielt dekret af 22.7.1996) og er så lave, at det rent faktisk er umuligt for udbydere fra andre EU-medlemsstater at gå ind på markedet og opnå en rimelig fortjeneste, og vi ved jo alle, at sundhedstjenesteydelser ikke er undtaget fra reglerne om fri udveksling af tjenesteydelser.

Ovennævnte sammenslutningers fortolkning deles ikke blot af os selv, men også af den italienske konkurrence- og markedsmyndighed, således som det fremgår af dens to udtalelser herom af 25. juni 1998 og 20. maj 1999.

Vil Kommissionen på ovennævnte baggrund oplyse, hvorvidt anmodningen følges op på behørig vis, hvilke tjenestegrene og tjenestemænd der har fået pålagt sagen, og hvor langt man er nået med samme?

Svar afgivet på Kommissionens vegne af Mario Monti

(23. november 1999)

Det er rigtigt, at en række sammenslutninger, der repræsenterer private italienske sundhedsinstitutioner, indgav en klage til Kommissionen i januar 1999. Klagen vedrører en påstået overtrædelse af fællesskabslovgivningen om konkurrence og fri udveksling af tjenesteydelser på grund af den italienske lov om offentlige og private sundhedstjenesteydelser.

Den tidligere kommissær med ansvar for konkurrencepolitik besvarede ved brev af 6. april 1999 et brev fra E. Ferri, hvori det blev bekræftet, at Kommissionen vil gøre sit bedste for at undersøge sagen og så hurtigt som muligt tage stilling til, om der er tale om en overtrædelse.

Da klagen vedrører påstået overtrædelse af flere fællesskabsbestemmelser, er flere af Kommissionens tjenestegrene involveret i undersøgelsen, herunder bl.a. generaldirektoratet for konkurrence og det indre marked.

Disse tjenestegrene har allerede indledt en indledende undersøgelse på grundlag af oplysninger fra de sammenslutninger, der indgav klagen. Der er afholdt et møde med repræsentanter for Kommissionen og klagernes advokat. Generaldirektoratet for konkurrence har endvidere kontaktet den italienske konkurrencemyndighed for at indhente nogle supplerende oplysninger. Endvidere opfordres den italienske regering til at fremsætte sine eventuelle bemærkninger til klagen.

Kommissionen arbejder således fortsat med denne klage. Da undersøgelsen endnu ikke er afsluttet, og da hverken klagerne eller den italienske regering endnu er blevet underrettet om de indledende konklusioner, kan Kommissionen ikke udtale sig om, hvorvidt de berørte italienske forskrifter er i overensstemmelse med fællesskabslovgivningen. Kommissionen vil naturligvis underrette det ærede medlem om dens endelige konklusioner.